Ακιντζί: Δεν τίθεται θέμα μηδέν στρατού, μηδέν εγγυήσεων

Δεν τίθεται θέμα συμφωνίας με μηδέν στρατό, μηδέν εγγυήσεις, όπως θέλει η ε/κ πλευρά, διαμηνύει ο Τουρκοκύπριος ηγέτης, Μουσταφά Ακιντζί, ο οποίος καλεί την ε/κ πλευρά να σταματήσει να επιμένει στις παλιές μαξιμαλιστικές της προσεγγίσεις, κατά την έκφρασή του. Την ίδια ώρα ο Ακιντζί τονίζει πως ο φυσικός πλούτος γύρω από το νησί θα αναζωογονήσει την επιθυμία όλων των Κυπρίων για λύση.

«Και οι δύο κοινότητες έζησαν πόνο σε αυτό το νησί στο παρελθόν σε διαφορετικές χρονικές περιόδους και αυτό δεν πρέπει να το κρύψουμε», δήλωσε ο Μουσταφά Ακιντζί λέγοντας ότι οι Τ/κ υπέφεραν το ’50 και το ’60 για να προσθέσει ότι το ίδιο έζησαν και οι Ε/κ το 1974. «Αυτό είναι μια πραγματικότητα και αυτή την πραγματικότητα την γνωρίζουμε», ανέφερε ο Ακιντζί.



Ανέφερε επίσης ότι δεν τίθεται θέμα συμφωνίας με μηδέν στρατό, μηδέν εγγυήσεις, όπως θέλει η ε/κ πλευρά, και πως αυτό το θέμα έχει διαστρεβλωθεί.

ΔΙΑΒΑΣΤΕ ΕΠΙΣΗΣ: Η απέλπιδα προσπάθεια Ακιντζί



Όπως μεταδίδεται στα κατεχόμενα, ο Τ/κ ηγέτης μιλούσε σε φεστιβάλ στη Λουρουτζίνα και αναφέρθηκε και στο θέμα του φυσικού πλούτου γύρω από το νησί λέγοντας ότι θα αναζωογονήσει την επιθυμία όλων των Κυπρίων για λύση. Επανέλαβε ότι πρότεινε προς την ε/κ πλευρά είτε να δημιουργήσει μια κοινή επιτροπή για το θέμα του φυσικού αερίου ή να καθυστερήσει τις μονομερείς – όπως είπε – ενέργειες μέχρι την επίτευξη μια λύσης.



Η τελευταία του, είπε, πρωτοβουλία είναι σύμφωνη με την προσπάθειά του να παρέχει στις νεότερες γενιές μια ζωή ειρηνική και με ευμάρεια.



Η ε/κ πλευρά, συνέχισε, δεν πρέπει να επιμένει στις παλιές μαξιμαλιστικές της προσεγγίσεις. «Δεν είναι δυνατόν να φτάσουμε πουθενά εάν επιμένουν στο ‘μηδέν στρατό, μηδέν εγγυήσεις. Αυτό πρέπει να το καταλάβουν».



Ο κ. Ακιντζί είπε ότι η ε/κ ηγεσία προσπαθεί να διαστρεβλώσει τις δηλώσεις του. «Προσπαθούν να φέρουν μπροστά πράγματα που δεν υπάρχουν στα έγγραφα των ΗΕ. «Ο ΟΗΕ παρουσιάζεται σαν να είχε προτείνει «μηδενικά στρατεύματα, μηδενικές εγγυήσεις» σε εμάς. Δεν υπάρχει κάτι τέτοιο ούτε στα σχέδιά μας και στα προγράμματα μας ούτε στις προτάσεις του ΟΗΕ».



Υπογραμμίζοντας ότι από την πρώτη μέρα αυτό που επιδιώκει είναι ένα ελεύθερο και ασφαλές μέλλον στο οποίο και οι δύο κοινότητες θα ζήσουν ισότιμα και καμία κοινότητα δεν θα κυριαρχήσει στην άλλη, ο κ. Ακιντζί τόνισε τη σημασία της Τουρκίας στις προσαρμογές του θέματος της ασφαλείας. «Δεν τίθεται θέμα να αποκλείσουμε την Τουρκία από τις προσαρμογές στα ζητήματα ασφαλείας. Αυτό σίγουρα δεν είναι στην ημερήσια διάταξη. Δυστυχώς, αυτό το ζήτημα διαστρεβλώθηκε πολύ πρόσφατα».

Μπουρτζιού: Κρίμα που δεν πήραμε θετική απάντηση στην έκκληση Ακιντζί

Κρίμα που δεν μπόρεσε να πάρει θετική απάντηση στην έκκληση που απεύθυνε στις 30 Απριλίου ο Τ/κ ηγέτης, αναφέρει σε γραπτή του δήλωση ο εκπρόσωπός του, Μπαρίς Μπουρτζιού.



Όπως μεταδίδεται στα κατεχόμενα, σε γραπτή του δήλωση σήμερα ο κ. Μπουρτζιού αναφέρει ότι στην έκκληση του κ. Ακιντζί για αποδοχή του πλαισίου Γκουτέρες της 30ης Ιουνίου 2017 χωρίς αλλοιώσεις και παραποιήσεις, η ε/κ πλευρά αντί να την αποδεχθεί αυτή την έκκληση άρχισε να μιλά για ένα άλλο έγγραφο της 4ης Ιουλίου 2017, το οποίο δεν υπάρχει. «Δεν έχουμε πρόθεση να εισέλθουμε σε ένα παιχνίδι επίρριψης ευθυνών γι’ αυτό το θέμα. Μόνο παίρνοντας απόσπασμα από την επίσημη έκθεση του ΓΓ του ΟΗΕ της 28ης Σεπτεμβρίου 2017 θέλουμε να σταματήσει πια αυτή η αντιπαράθεση».



Ο Μπαρίς Μπουρτζιού κάνει αναφορά στην 19η παράγραφο της έκθεσης του ΓΓ τον περασμένο Σεπτέμβριο όπου γράφει (ο ΓΓ του ΟΗΕ) ότι «στις 30 Ιουνίου υπέβαλα στις πλευρές ένα πλαίσιο για την ταυτόχρονη επίλυση των έξι σημαντικών θεμάτων που παρέμειναν ανοικτά και στα δύο τραπέζια και το οποίο περιλαμβάνει στοιχεία ενός τελικού πακέτου που κατά την άποψή μου θα ανοίξει τον δρόμο για μια περιεκτική λύση».



Σύμφωνα με τον εκπρόσωπο του κ. Ακιντζί, δεν υπάρχει άλλο πλαίσιο εκτός αυτού. «Γι αυτό το λόγο δεν υπάρχει νόημα στο να παρατραβάμε αυτή την διαστρέβλωση».



Έχοντας γνώση του ιστορικού του καθήκοντος ο Μουσταφά Ακιντζί έφερε το θέμα αυτό στην επικαιρότητα και ενήργησε με την ευθύνη του να κάνει αυτό που του αναλογεί, όπως κάνει πάντοτε, για την διαμόρφωση ενός μέλλοντος ότι και οι δύο κοινότητες θα μπορούν να ζήσουν ισότιμα με ελευθερία και ασφάλεια.



Ο κ. Μπουρτζιού αναφέρει επίσης ότι ο Τ/κ ηγέτης ενέργησε συνειδητοποιώντας ότι μια λύση αμοιβαία αποδεκτή στην Κύπρο θα είναι προς όφελος όλων των ενδιαφερόμενων πλευρών, θα μετατρέψει την ανατολική Μεσόγειο σε περιοχή συνεργασίας αντί έντασης, και θα είναι θετική για τις ελληνοτουρκικές σχέσεις και τις σχέσεις Τουρκίας – ΕΕ.



Ο Μπαρίς Μπουρτζιού δηλώνει επίσης ότι η τ/κ πλευρά έδωσε θετική απάντηση στην πρόταση για τον διορισμό ενός ειδικού συμβούλου του ΓΓ για να σφυγμομετρήσει τις δύο πλευρές και τις τρεις εγγυήτριες δυνάμεις, προσθέτοντας ότι η συγκατάθεση αυτή στο διορισμό ειδικού συμβούλου «δεν πρέπει να αντικριστεί ως ένα μέρος μια διαδικασίας διαπραγματεύσεων ανοικτού τέλους». Επανέλαβε ότι ο Μουσταφά Ακιντζί στο παρελθόν έχει δηλώσει πως πλέον οι διαπραγματεύσεις ανοικτού τέλους έχουν τελειώσει και πως πρέπει να υπάρξει κινητοποίηση επικεντρωμένη σε ένα αποτέλεσμα με ένα ξεκάθαρο χρονοδιάγραμμα και την αντίληψη ενός στρατηγικού πακέτου.



Ο κ. Μπουρτζιού εξέφρασε επίσης την ετοιμότητα του Τ/κ ηγέτη να αξιολογήσει την κατάσταση με τον νέο απεσταλμένο του ΟΗΕ, που αναμένεται να έρθει σε χρόνο κατάλληλο για όλες τις πλευρές, σε ένα ειλικρινές πλαίσιο με μια προσέγγιση που επικεντρώνεται σε μια λύση.

Έρογλου: Το παιχνίδι των Ε/Κ παίζει ο Ακιντζί



Το παιχνίδι των Ε/κ παίζει ο Τ/κ ηγέτης Μουσταφά Ακιντζί σύμφωνα με τον πρώην Τ/Κ ηγέτη Ντερβίς Έρογλου ο οποίος υποστήριξε ότι γίνονται μεγάλες προσπάθειες για να βγάλουν την Τουρκία από την Κύπρο. Ο Ντερβίς Έρογλου είπε ότι “αυτοί που δεν επιθυμούν μια ισχυρή Τουρκία, οι εχθροί της ‘τδβκ’, κάνουν λογαριασμούς για να επωφεληθούν βγάζοντας την Τουρκία από την Κύπρο”.



Σε συνέντευξή του στο πρακτορείο Ντογάν, ο Ντερβίς Έρογλου είπε “κανείς να μην κάνει όνειρα, κάτι τέτοιο δεν θα γίνει”. Υποστήριξε ότι η πρόταση του Τ/Κ ηγέτη Μουσταφά Ακιντζί είναι λάθος, άκαιρη και προκαλεί ζημιά. “Ό,τι και να πει ο κ. Ακιντζί η Ε/κ πλευρά βλέπει το πλαίσιο Γκουτέρες ως ένα έγγραφο που καταργεί τις εγγυήσεις της Τουρκίας και το μονομερές της δικαίωμα, έτσι το βλέπει”, ανέφερε προσθέτοντας ότι έχει γίνει αποδεκτό να αναθεωρηθούν οι εγγυήσεις της Τουρκίας αλλά κανένας δεν ενέκρινε την κατάργησή τους.



Σύμφωνα με τον Ντερβίς Έρογλου, ο Μουσταφά Ακιντζί δεν έπρεπε να παίξει το παιχνίδι των Ε/Κ. “Κανείς να μην προσπαθήσει να δείξει ότι η εκ περιτροπής προεδρία έχει την ίδια αξία με την κατάργηση των εγγυήσεων της Τουρκίας”, ανέφερε, προσθέτοντας ότι ο τουρκικός στρατός γλίτωσε τους Τ/Κ από την ομηρία των Ε/Κ. Υποστήριξε ότι είναι επικίνδυνο να το αλλάξει αυτό το Μουσταφά Ακιντζί και εξέφρασε την ελπίδα να εγκαταλείψει αυτό το λάθος.

Πηγή: philenews / ΚΥΠΕ

